**Se trezesc ghioceii**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sub zăpadă, pe câmpie,

A sunat un clopoţel,

Nimeni nu l-a auzit,

Doar un gingaş ghiocel.

Ghiocei, mai mulţi deodată,

Din somn dulce se trezesc,

Pâlcuri, pâlcuri, prin troiene

Ies în grabă… şi-înfloresc.

Iepuraşi şi vrăbiuţe

Sar, aleargă să îi vadă:

– Ce frumoase floricele

Răsărite pe zăpadă.

Sunt de gheaţă? Nu-s de gheaţă…

Chiar sunt flori adevărate,

Gingaşe, plăpânde, albe

Şi nespus de… ne-nfricate.

Soarele pe cer zâmbeşte,

Se opreşte-n loc uimit:

– De atâta frumuseţe

Şi zăpada… s-a topit.